กลุ่มบล.กำไรเหนือคาด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — โบรกเกอร์ใหญ่กำไรสูงเกินคาด ตลาดหุ้นคึกคักดันวอลุมฟู ชดเชยค่าคอมมิชชันลดลง บล.กิมเอ็ง ปรับเป้ากำไรปีนี้ใกล้ปีก่อน ASP คาดกำไรโต 20%
กลุ่มธุรกิจหลักทรัพย์ (บล.)ดาหน้าเปิดเผยผลกำไรสุทธิไตรมาส 2 และครึ่งแรกปีนี้ออกมาดีเกินคาดหลายบริษัท โดยเฉพาะบริษัทหลัก ทรัพย์รายใหญ่แทบจะไม่ได้รับผลกระทบจากการเริ่มใช้อัตราค่าคอมมิชชันแบบขั้นบันได (นายหน้าซื้อขายหลักทรัพย์) ตั้งแต่วันที่ 1 ม.ค. 2553 เป็นต้นมา จากเดิมกำหนดในอัตรา 0.25% ของมูลค่าซื้อขาย ส่วนหนึ่งเป็นเพราะในช่วง 6 เดือนแรก มูลค่าการซื้อขายหลักทรัพย์เฉลี่ย 2.15 หมื่นล้านบาทต่อวัน เพิ่มขึ้นกว่า 40% เทียบกับช่วงเดียวกันปีก่อน 
นายมนตรี ศรไพศาล ประธานเจ้าหน้าที่บริหารบริษัทหลักทรัพย์ (บล.) กิมเอ็ง (ประเทศไทย) หรือ KEST ซึ่งเป็นแชมป์โบรกเกอร์หลายสมัย กล่าวว่า ในปีนี้คาดว่ามูลค่าการซื้อขายหลักทรัพย์เฉลี่ยต่อวันจะเพิ่มขึ้นเป็น 2.3 หมื่นล้านบาท จากปีที่แล้วอยู่ที่ 2.2 หมื่นล้านบาท ส่งผลให้บริษัทปรับเป้าหมายกำไรปีนี้จากเดิมที่คาดว่าจะลดลง เป็นใกล้เคียงปีก่อนที่มีกำไรสุทธิ 715 ล้านบาท เพราะค่าคอมมิชชันที่ลดลงจาก 0.23% เหลือ 0.17% 
ทั้งนี้ ครึ่งปีแรกบริษัทมีกำไรสุทธิ 278 ล้านบาท ใกล้เคียงช่วงเดียวกันปีก่อนที่มีกำไรสุทธิ 279 ล้านบาท โดยรายได้หลักประมาณ 90% มาจากค่าคอมมิชชัน
นอกจากนี้ ปลายปีนี้บริษัทมีแผนจะเปิดตัวบริษัทหลักทรัพย์จัดการกองทุนรวม (บลจ.) เพื่อเพิ่มรายได้จากธุรกิจอื่นๆ มากขึ้น เพื่อให้รายได้จากค่าคอมมิชชันเหลือเพียง 75% ใน 3 ปีข้างหน้า
ด้านนายก้องเกียรติ โอภาสวงการ ประธานกรรมการบริหาร บล.เอเซีย พลัส (ASP) กล่าวว่า ปีนี้ทั้งรายได้และกำไรของบริษัทจะเติบโต 20% จากปีก่อนที่มีกำไรสุทธิ 453 ล้านบาท 
“ปีนี้ถือว่าเป็นปีที่ดีสำหรับธุรกิจนายหน้าซื้อขายหลักทรัพย์ แม้อัตราค่าคอมมิชชันของบริษัทจะลดลง แต่ไม่มีนัยสำคัญ โดยปัจจุบันรายได้ค่านายหน้าคิดเป็น 56% ของรายได้ทั้งหมด ซึ่งคาดว่าในอนาคตจะลดลงเหลือ 50%
ด้าน บล.ภัทร แจ้งว่า ไตรมาส 2 ปีนี้มีกำไรสุทธิ 167 ล้านบาท เพิ่มขึ้น 76% ส่งผลให้ครึ่งปีแรกมีกำไรสุทธิ 294 ล้านบาท เพิ่มขึ้น 124% จึงประกาศจ่ายเงินปันผลหุ้นละ 1.35 บาท